**LĒMUMS**

LIEPĀJĀ

|  |  |
| --- | --- |
| 2021.gada 22.aprīlī |  Nr.141/5 (prot. Nr.5, 13.§)  |

Par konkursa nolikumu līdzfinansējuma

piešķiršanai sadzīves atkritumu savākšanas

punktu izveidei 2021.gadā

Atkritumu apsaimniekošanas sistēma ir viens no būtiskākajiem virzieniem Eiropas Savienības un Latvijas vides aizsardzības un resursu pārvaldības un apsaimniekošanas jomā. Atkritumu apsaimniekošanas valsts plānā 2021.-2028.gadam norādīts, ka viena no galvenajām aktivitātēm ir atkritumu apsaimniekošanas sistēmas darbības uzlabošana, tajā skaitā atkritumu apsaimniekošanas pakalpojumu pieejamības iedzīvotājiem uzlabošana.

Likuma "Par pašvaldībām" 15.panta pirmās daļas 2.punkts noteic pašvaldībai pienākumu gādāt par savas administratīvās teritorijas labiekārtošanu un sanitāro tīrību. Atkritumu apsaimniekošanas likuma 8.panta pirmās daļas 1.punkts noteic, ka pašvaldība organizē visu sadzīves atkritumu, tai skaitā sadzīvē radušos bīstamo atkritumu, apsaimniekošanu, 2.punkts noteic, ka pašvaldība pieņem lēmumu par jaunu sadzīves atkritumu savākšanas, dalītas vākšanas infrastruktūras objektu izvietošanu savā administratīvajā teritorijā, savukārt 5.punkts noteic, ka pašvaldība var ieguldīt līdzekļus atkritumu apsaimniekošanas sistēmas izveidē un uzturēšanā, atbilstoši atkritumu apsaimniekošanas valsts plānam un reģionālajiem plāniem. Atbalsts atkritumu savākšanas punktu izveidei veicinās arī dalītās atkritumu savākšanas pakalpojuma pieejamību pilsētas iedzīvotājiem, kā arī veicinās pakalpojuma pieejamības kritērija - uz katriem 700 pilsētas iedzīvotājiem dalītas vākšanas punkts - izpildi, kā arī apkārtējās vides uzlabošanu, kā to paredz Ministru kabineta 2017.gada 13.jūnija noteikumi Nr.328 "Kritēriji un kārtība, kādā novērtē atkritumu dalītās savākšanas pakalpojuma pieejamību iedzīvotājiem".

Ikvienam Liepājas pilsētas iedzīvotājam un viesim ir tiesības atrasties sakoptā un tīrā vidē, kur ir tādas būves un infrastruktūras objekti, kas nedegradē jeb negatīvi neietekmē pilsētas ainavu un kopējo pilsētas uztveri. Sakopta un tīra vide veicina gan iedzīvotāju, gan arī tūristu labsajūtu. Līdz ar to sakoptas vides nodrošināšana Liepājas pilsētas teritorijā ir sabiedrības kopējās intereses.

Ņemot vērā, ka līdzfinansējums netiek sniegts komerciāliem mērķiem, tas nav uzskatāms par pašvaldības atbalstu Komercdarbības atbalsta kontroles likuma izpratnē, jo nav konstatējamas visas Komercdarbības atbalsta kontroles likuma 5.pantā noteiktās pazīmes, kas raksturo atbalstu, proti, nav konstatējamas Komercdarbības atbalsta kontroles likuma 5.panta 2. un 4.punktā noteiktās pazīmes.

Ar mērķi nodrošināt atkritumu apsaimniekošanas sistēmas pilnveidošanu, kā arī sakoptu vidi Liepājas pilsētā, pamatojoties uz likuma "Par pašvaldībām" 15.panta pirmās daļas 2.punktu un 21.panta pirmo daļu, Atkritumu apsaimniekošanas likuma 8.pantu un izskatot Liepājas pilsētas domes pastāvīgās Pilsētas attīstības komitejas 2021.gada 15.aprīļa lēmumu (sēdes protokols Nr.4), LIEPĀJAS PILSĒTAS DOME

N O L E M J :

1. Apstiprināt Liepājas pilsētas domes 2021.gada 22.aprīļa nolikumu Nr.­­16 "Konkursa nolikums līdzfinansējuma piešķiršanai sadzīves atkritumu savākšanas punktu izveidei 2021.gadā".

2. Atzīt par spēku zaudējušu Liepājas pilsētas domes 2020.gada 23.aprīļa lēmumu Nr.165/7 "Par konkursa nolikumu līdzfinansējuma piešķiršanai sadzīves atkritumu savākšanas punktu izveidei 2020.gadā".

|  |  |
| --- | --- |
| DOMES PRIEKŠSĒDĒTĀJS | Jānis VILNĪTIS |
| Nosūtāms: | Izpilddirektora birojam, Finanšu pārvaldei, Sabiedrisko attiecību un mārketinga daļai, Vides, veselības un sabiedrības līdzdalības daļas Vides nodaļai, Nekustamā īpašuma pārvaldei, Liepājas pilsētas būvvaldei |